Opfordringen fra myndighederne er ikke til at tage fejl af: Bliv hjemme, så du undgår at smitte andre eller blive smittet med coronavirus. Den opfordring - som i øvrigt også er blevet understreget af dronningen i en tale til danskerne - følger de fleste, og det betyder, at der er stille og mennesketomt mange steder. Det gælder også i Aalborg Lufthavn, som TV2 Nords fotograf fredag morgen besøgte. Lufthavnen var blottet for aktivitet - både ved check-in-skrankerne, ved de forskellige gates og på parkeringspladsen. I løbet af fredagens letter seks fly fra Aalborg Lufthavn. Fem af afgangene går til København, mens en enkelt går til Amsterdam. Det samme gør sig gældende i forhold til ankomster, hvor der også er tale om seks af slagsen. Markant færre afgange Der kommer altså til at være nogle fly at se i luften over Aalborg, men det er nok tvivlsomt, hvor mange passagerer der vil være med ombord. Aalborg Lufthavn mærker tydeligt konsekvenserne af coronasituationen, og derfor har lufthavnen meldt ud, at op mod 85 procent af medarbejderne sendes hjem fra mandag den 23. marts. - Den kommende periode i Aalborg Lufthavn vil således være med lav aktivitet. På ruten Aalborg - København har vi under normale forhold 16 daglige afgange i hverdagen, men nu er vi nede på tre daglige afgange til København med SAS og en KLM-afgang til Amsterdam – normalt har de tre daglige. Vi kan forvente, at KLM lukker helt ned, hvorimod det forventes, at SAS' rute til København opretholdes som en del af den samfundskritiske infrastruktur, fortalte lufthavnsdirektør Søren Svendsen i onsdags. Som rejsende ud af Aalborg Lufthavn vil man blandt andet opleve, at DutyFree, lufthavnens restauranter og caféer blev lukket ned fra torsdag den 19. marts. Aalborg Lufthavns lounge er også lukket ned.
Coronasituationen har betydet, at der er usædvanlig stille i Aalborg Lufthavn, hvor størstedelen af de ansatte sendes hjem.